РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/208-14

23. јул 2014. године

Б е о г р а д

ЗАПИСНИК

СА 18. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 23. ЈУЛА 2014. ГОДИНЕ

 Седница је почела у 12,05 часова.

 Седницом је председавао Зоран Бабић, председник Одбора.

 Седници су присуствовали чланови Одбора: Петар Петровић, Катарина Ракић, Александар Марковић, Олгица Батић, Саша Максимовић, Љубиша Стојмировић, Обрад Исаиловић, Душица Стојковић и Драгана Баришић.

 Седници су присуствовали заменици одсутних чланова Одбора: Мира Петровић, заменик Милана Кркобабића, Весна Ракоњац, заменик Верољуба Матића, Биљана Хасановић Кораћ, заменик Снежане Маловић, Стефана Миладиновић, заменик Милисава Петронијевића и Игор Бечић, заменик Дарка Лакетића.

 Седници нису присуствовали чланови Одбора: Милан Кркобабић, Милисав Петронијевић, Снежана Маловић, Весна Мартиновић, Ђорђе Милићевић, Дарко Лакетић и Верољуб Матић.

 На предлог председника, Одбор је једногласно утврдио следећи

Д н е в н и р е д:

- Усвајање записника са 16. и 17. седнице Одбора -

 1. Предлог одлуке о условима и начину коришћења службених возила за потребе Народне скупштине који је поднео народни посланик Зоран Бабић (21 број 02-2457/14 од 22. јула 2014. године);

 2. Разматрање обавештења генералног секретара Народне скупштине о изрицању мере одржавања реда Марку Ђуришићу, народном посланику, на седници Шестог ванредног заседања Народне скупштине у 2014. године (21 број 120-2418/14 од 17. јула 2014. године);

 3. Разно.

 Пре преласка на разматрање прве тачке дневног реда Одбор је једногласно, без примедаба, усвојио записнике са 16. и 17. седнице Одбора.

 **Прва тачка дневног реда**: Предлог одлуке о условима и начину коришћења службених возила за потребе Народне скупштине који је поднео народни посланик Зоран Бабић (21 број 02-2457/14 од 22. јула 2014. године)

 Председник Одбора је упознао чланове и заменике чланова Одбора са садржином Предлога одлуке о условима и начину коришћења службених возила за потребе Народне скупштине, који је у складу са чланом 40. Закона о Народној скупштини, пoднео Одбору ради разматрања и усвајања. Предложеном одлуком уређују се услови и начин коришћења службених возила за службене потребе у Народној скупштини, опис послова и задатака за чије обављање се даје могућност коришћења службених возила, као и круг лица која имају право на њихово коришћење. Имајући у виду број одобрених службених возила Народној скупштини (Закључак Комисије за одобравање употребе службених возила 052 број 404-6984/14-1 од 17. јула 2014. године – 5 службених возила са возачем и 3 службена возила), као и потребу рационализације и смањења трошкова њихове употребе, предложеном одлуком се у односу на до сада важећу Одлуку Административног одбора о условима и начину коришћења службених возила за потребе Народне скупштине 28 број 02-415/12 од 8. фебруара 2012. године, сужава круг лица која имају право на сталну употребу службеног возила тако што осим председника Народне скупштине, то право има и генерални секретар Народне скупштине, док остала лица то право остварују подношењем писаног захтева генералном секретару.

 Дискусије није било.

 На предлог председника, Одбор је једногласно донео Одлуку о условима и начину коришћења службених возила за потребе Народне скупштине.

 **Друга тачка дневног реда**: Разматрање обавештења генералног секретара Народне скупштине о изрицању мере одржавања реда Марку Ђуришићу, народном посланику, на седници Шестог ванредног заседања Народне скупштине у 2014. године (21 број 120-2418/14 од 17. јула 2014. године)

 Председник Одбора упознао је чланове и заменике чланова Одбора са садржином обавештења генералног секретара Народне скупштине о изреченој мери због повреде реда на седници Шестог ванредног заседања Народне у 2014. години, одржаној 16. јула 2014. године, народном посланику Марку Ђуришићу - једна опомена. Уз обавештење је достављен извод из стенографских бележака са те седнице.

 Дискусије није било.

 На предлог председника, Одбор је већином гласова донео одлуку о новчаном кажњавању народног посланика Марка Ђуришића у висини од 7.589,00 динара, због изречене мере одржавања реда на седници Шестог ванредног заседања Народне скупштине у 2014. години.

 **Трећа тачка дневног реда**: Разно

 У оквиру ове тачке дневног реда није било питања нити предлога.

\*\*\*

 Седница је завршена у 12,20 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић Зоран Бабић